62024CJ0619
UNIONIN TUOMIOISTUIMEN TUOMIO (viides jaosto)
5 päivänä helmikuuta 2026 (
*1
)
Ennakkoratkaisupyyntö – Yhteinen ulko- ja turvallisuuspolitiikka – Ukrainan tilannetta epävakauttavien Venäjän federaation toimien johdosta toteutetut rajoittavat toimenpiteet – Asetus (EU) N:o 833/2014 – 3 i artiklan 1 ja 3 ad kohta – Liite XXI – Kielto tuoda Euroopan unioniin tavaroita, jotka tuottavat Venäjän federaatiolle merkittäviä tuloja – Ajoneuvon maahantuonti
Asiassa C‑619/24,
jossa on kyse SEUT 267 artiklaan perustuvasta ennakkoratkaisupyynnöstä, jonka Finanzgericht Düsseldorf (Düsseldorfin verotuomioistuin, Saksa) on esittänyt 4.9.2024 tekemällään päätöksellä, joka on saapunut unionin tuomioistuimeen 23.9.2024, saadakseen ennakkoratkaisun asiassa
JG
vastaan
Hauptzollamt Düsseldorf,
UNIONIN TUOMIOISTUIN (viides jaosto),
toimien kokoonpanossa: jaoston puheenjohtaja M. L. Arastey Sahún sekä tuomarit J. Passer, E. Regan, D. Gratsias (esittelevä tuomari) ja B. Smulders,
julkisasiamies: L. Medina,
kirjaaja: A. Calot Escobar,
ottaen huomioon kirjallisessa käsittelyssä esitetyn,
ottaen huomioon huomautukset, jotka sille ovat esittäneet
–
JG, edustajanaan H. Nehm, Rechtsanwalt,
–
Saksan hallitus, asiamiehinään J. Möller ja P. E. Wagner,
–
Tšekin hallitus, asiamiehinään K. Najmanová, M. Smolek ja J. Vláčil,
–
Alankomaiden hallitus, asiamiehinään M. K. Bulterman ja H. S. Gijzen,
–
Euroopan komissio, asiamiehinään M. Carpus-Carcea ja M. Kellerbauer,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1
Ennakkoratkaisupyyntö koskee rajoittavista toimenpiteistä Ukrainan tilannetta epävakauttavien Venäjän toimien johdosta 31.7.2014 annetun neuvoston asetuksen (EU) N:o 833/2014 (EUVL 2014, L 229, s. 1), sellaisena kuin se on muutettuna 8.4.2022 annetulla neuvoston asetuksella (EU) N:o 2022/576 (EUVL 2022, L 111, s. 1), 3 i artiklan 1 kohdan ja rajoittavista toimenpiteistä Ukrainan tilannetta epävakauttavien Venäjän toimien johdosta 31.7.2014 annetun neuvoston asetuksen N:o 833/2014 (EUVL 2014, L 229, s. 1), sellaisena kuin se on muutettuna 18.12.2023 annetulla neuvoston asetuksella (EU) N:o 2023/2878 (EUVL L, 2023/2878), 3 i artiklan 3 ad kohdan tulkintaa.
2
Tämä pyyntö on esitetty asiassa, jossa ovat vastakkain Venäjän kansalainen JG, jonka kotipaikka on Düsseldorf (Saksa), ja Hauptzollamt Düsseldorf (Düsseldorfin keskustullivirasto, Saksa; jäljempänä tullivirasto) ja jossa on kyse siitä, että tullivirasto otti haltuun moottoriajoneuvon, jonka JG hankki käytettynä Venäjältä ja toi sittemmin Saksaan.
Asiaa koskevat oikeussäännöt
Päätös 2014/512/YUTP
3
Rajoittavista toimenpiteistä Ukrainan tilannetta epävakauttavien Venäjän toimien johdosta 31.7.2014 annetun neuvoston päätöksen 2014/512/YUTP (EUVL 2014, L 229, s. 13), sellaisena kuin se on muutettuna 8.4.2022 annetulla neuvoston päätöksellä (YUTP) 2022/578 (EUVL 2022, L 111 s. 70), 4 k artiklan 1 ja 6 kohdassa säädetään seuraavaa:
”1.   Kielletään sellaisten tavaroiden, jotka tuottavat Venäjälle merkittäviä tuloja ja siten mahdollistavat sen Ukrainan tilannetta epävakauttavat toimet, suora tai välillinen osto, tuonti tai siirto [Euroopan] unioniin, jos ne ovat peräisin Venäjältä tai jos niitä viedään Venäjältä.
– –
6.   Unioni toteuttaa tarpeelliset toimenpiteet määrittääkseen, mitkä tuotteet kuuluvat tämän artiklan soveltamisalaan.”
Päätös 2022/578
4
Päätöksen 2022/578 johdanto-osan kuudennessa perustelukappaleessa todetaan seuraavaa:
”Tilanteen vakavuuden vuoksi ja vastauksena Venäjän Ukrainaan kohdistama[an] sotilaalliseen hyökkäykseen on aiheellista toteuttaa uusia rajoittavia toimenpiteitä. – – On myös aiheellista rajoittaa lentopetrolin ja muiden tavaroiden vientiä Venäjälle sekä ottaa käyttöön uusia tuontirajoituksia, jotka koskevat tiettyjä tavaroita, mukaan lukien hiili ja muut kiinteät fossiiliset polttoaineet, jos niitä viedään Venäjältä tai jos ne ovat peräisin Venäjältä. – –”
Asetus N:o 833/2014
5
Asetuksen N:o 833/2014 johdanto-osan toisen perustelukappaleen sanamuoto on seuraava:
”[Euroopan unionin] neuvosto katsoi 22 päivänä heinäkuuta 2014, että jos Venäjä ei vastaa Eurooppa-neuvoston päätelmissä 27 päivänä kesäkuuta 2014 ja neuvoston omissa päätelmissä 22 päivänä heinäkuuta 2014 esitettyihin vaatimuksiin, se on valmis ottamaan viipymättä käyttöön uusia merkittäviä rajoittavia toimenpiteitä. Tämän vuoksi katsotaan aiheelliseksi soveltaa uusia rajoittavia toimenpiteitä niiden kustannusten lisäämiseksi, joita Venäjälle Ukrainan alueellista koskemattomuutta, suvereniteettia ja itsenäisyyttä heikentävistä toimista aiheutuu, sekä konfliktin rauhanomaisen ratkaisun edistämiseksi. Näitä toimenpiteitä tarkastellaan uudelleen ja ne voidaan keskeyttää tai peruuttaa taikka korvata uusilla rajoittavilla toimenpiteillä kentällä tapahtuvan kehityksen mukaan.”
6
Kyseiseen asetukseen asetuksella 2022/576 sisällytetyssä 3 i artiklassa säädetään seuraavaa:
”1.   Kielletään liitteessä XXI lueteltujen tavaroiden, jotka tuottavat Venäjälle merkittäviä tuloja ja siten mahdollistavat sen Ukrainan tilannetta epävakauttavat toimet, suora tai välillinen osto, tuonti tai siirto unioniin, jos ne ovat peräisin Venäjältä tai jos niitä viedään Venäjältä.”
7
Asetuksen N:o 833/2014 3 i artiklan 3 a kohdassa, joka lisättiin kyseiseen artiklaan 6.10.2022 annetulla neuvoston asetuksella (EU) 2022/1904 (EUVL 2022, L 259 I, s. 3), säädetään seuraavaa:
”Edellä 1 kohdassa säädettyä kieltoa ei sovelleta sellaisiin ostoihin Venäjällä, jotka ovat tarpeen unionin ja jäsenvaltioiden diplomaatti- tai konsuliedustustojen, mukaan lukien suurlähetystöt ja muut edustustot, toimintaa varten tai jäsenvaltioiden kansalaisten ja heidän perheenjäsentensä henkilökohtaista käyttöä varten.”
8
Asetuksen N:o 833/2014 3 i artiklan 3 aa–3 ad kohdassa, jotka lisättiin kyseiseen artiklaan asetuksella 2023/2878, säädetään seuraavaa:
”3 aa.   Jäsenvaltion toimivaltaiset viranomaiset voivat sallia sellaisten tavaroiden tuonnin, jotka on tarkoitettu ainoastaan unioniin matkustavien luonnollisten henkilöiden tai heidän perheenjäsentensä henkilökohtaiseen käyttöön, rajoittuen heidän omistuksessaan oleviin henkilökohtaisiin tavaroihin, joita ei selvästikään ole tarkoitettu myyntiin.
3 ab.   Toimivaltaiset viranomaiset voivat tarkoituksenmukaisiksi [katsomiinsa] ehdoin antaa luvan unioniin tuloon [yhdistetyn nimikkeistön koodiin (CN-koodi)] 8703 kuuluvalle ajoneuvolle, jota ei ole tarkoitettu myyntiin ja jonka omistaa Venäjällä asuva jäsenvaltion kansalainen tai hänen perheenjäsenensä, joka ajaa ajoneuvon unioniin ainoastaan henkilökohtaista käyttöä varten.
3 ac.   Edellä 1 kohdassa säädettyä kieltoa ei sovelleta CN-koodiin 8703 kuuluvien moottoriajoneuvojen unioniin tuloon edellyttäen, että niissä on diplomaattirekisterikilpi ja ne ovat välttämättömiä diplomaatti- ja konsuliedustustojen, mukaan lukien lähetystöt, suurlähetystöt ja edustustot, tai kansainvälisen oikeuden nojalla koskemattomuutta nauttivien kansainvälisten järjestöjen toiminnan kannalta tai tarkoitettuja niiden henkilökunnan ja henkilökunnan perheenjäsenten henkilökohtaiseen käyttöön.
3 ad.   Edellä 1 kohdassa säädetty kielto ei estä unionin alueella 19 päivänä joulukuuta 2023 jo olevien ajoneuvojen rekisteröintiä jäsenvaltiossa.
– –”
9
Asetuksen N:o 833/2014, sellaisena kuin se on muutettuna asetuksella 2022/1904, liitteessä XXI, jonka otsikko on ”Luettelo 3 i artiklassa tarkoitetuista tuotteista ja teknologioista”, olevassa B osassa oli CN-koodin 8703 alla seuraava kuvaus:
”Autot ja muut moottoriajoneuvot, pääasiallisesti alle 10 henkilön kuljettamiseen suunnitellut, myös farmariautot ja kilpa-autot (paitsi nimikkeen 8702 moottoriajoneuvot)”
Asetus 2022/576
10
Asetuksen 2022/576 johdanto-osan toisessa perustelukappaleessa todetaan seuraavaa:
”Asetuksella (EU) N:o 833/2014 pannaan täytäntöön tietyt neuvoston päätöksessä 2014/512/YUTP säädetyt toimenpiteet.”
Pääasia ja ennakkoratkaisukysymykset
11
Pääasian kantaja, joka on Venäjän kansalainen ja jonka asuinpaikka on Düsseldorf (Saksa), hankki 27.1.2023 Venäjältä käytetyn moottoriajoneuvon, jonka hän rekisteröi nimiinsä Venäjällä ja jonka hän ajoi Puolaan 11.5.2023. Kyseisestä jäsenvaltiosta kyseinen ajoneuvo, jossa ei ollut rekisterikilpeä, kuljetettiin perävaunulla Düsseldorfiin.
12
Pääasian kantaja ilmoitti ajoneuvon 28.8.2023 tullivirastolle 50390,71 euron tullausarvolla luovutettavaksi tullioikeudellisesti vapaaseen liikkeeseen. Samana päivänä antamallaan päätöksellä tullivirasto otti haltuun kyseisen ajoneuvon ja totesi tulli-ilmoituksen pätemättömäksi sillä perusteella, että kyseisen ajoneuvon tuonti oli kiellettyä asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdan nojalla.
13
Tullivirasto hylkäsi pääasian kantajan oikaisuvaatimuksen edeltävässä kohdassa mainitulla perusteella, minkä seurauksena hän nosti kyseisestä ajoneuvon haltuunottopäätöksestä kanteen ennakkoratkaisua pyytäneessä tuomioistuimessa Finanzgericht Düsseldorfissa (Düsseldorfin verotuomioistuin, Saksa). Kanteensa tueksi pääasian kantaja väittää, että asianomainen ajoneuvo oli 19.12.2023 unionin alueella, joten se voitiin rekisteröidä jäsenvaltiossa asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ad kohdan nojalla. Pääasian kantajan mukaan kyseinen säännös ei koske yksinomaan ajoneuvoja, jotka täyttävät asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ab ja 3 ac kohdassa säädetyt edellytykset. Pääasian kantaja katsoo joka tapauksessa, että kyseessä olevan ajoneuvon maahantuonti ei tuota merkittäviä tuloja Venäjän federaatiolle, joten asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohta ei ole esteenä tälle maahantuonnille.
14
Ennakkoratkaisua pyytäneen tuomioistuimen mukaan pääasian ratkaisu riippuu ensiksi siitä, onko asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohtaa tulkittava siten, että kieltoa ostaa, tuoda tai siirtää unioniin kyseisen asetuksen, sellaisena kuin se on muutettuna asetuksella 2022/1904, liitteessä XXI mainittuja tavaroita sovelletaan vain silloin, jos voidaan todeta, että asianomaiset tavarat tuottavat Venäjän federaatiolle merkittäviä tuloja ja siten mahdollistavat Venäjän Ukrainan tilannetta epävakauttavat toimet.
15
Jos kyseiseen ensimmäiseen kysymykseen vastataan kieltävästi, ennakkoratkaisua pyytäneen tuomioistuimen mukaan on selvitettävä toiseksi, onko asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ad kohtaa tulkittava siten, että mahdollisuus rekisteröidä ajoneuvo, joka on ollut 19.12.2023 unionin alueella, koskee myös ajoneuvoa, joka ei kuulu kyseisen asetuksen 3 i artiklan 3 ab tai 3 ac kohdan soveltamisalaan ja jonka tuonti tai siirto unioniin kielletään asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa, minkä seurauksena toimivaltaisen tulliviranomaisen on oikaistava asianomaisen ajoneuvon haltuunottopäätös.
16
Finanzgericht Düsseldorf on tässä tilanteessa päättänyt lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Onko [asetuksen N:o 833/2014], sellaisena kuin se on muutettuna [asetuksella 2022/576], 3 i artiklan 1 kohtaa tulkittava siten, että [asetuksen N:o 833/2014] liitteessä XXI mainittujen tavaroiden tuonti- tai siirtokielto on voimassa vain silloin, jos voidaan todeta, että asianomainen tavara tuottaa [Venäjän federaatiolle] merkittäviä tuloja ja siten mahdollistaa sen Ukrainan tilannetta epävakauttavat toimet?
2)
Siltä varalta, että ensimmäiseen ennakkoratkaisukysymykseen on vastattava kieltävästi: Onko [asetuksen N:o 833/2014], sellaisena kuin se on muutettuna asetuksella [2023/2878], 3 i artiklan 3 ad kohtaa tulkittava siten, että sen nojalla sallittu rekisteröinti ajoneuvolle, joka on ollut 19.12.2023 unionin alueella, koskee myös moottoriajoneuvoa, joka ei kuulu asetuksen N:o 833/2014 3 i artiklan 3 ab tai 3 ac kohdan soveltamisalaan ja jonka tuonti tai siirto unioniin on asetuksen N:o 833/2014 3 i artiklan 1 kohdan nojalla kiellettyä, ja toimivaltaisen tulliviranomaisen on tästä kiellosta huolimatta oikaistava kyseisen ajoneuvon haltuunottopäätös?”
Ennakkoratkaisukysymysten tarkastelu
Ensimmäinen kysymys
17
Ennakkoratkaisua pyytänyt tuomioistuin tiedustelee ensimmäisellä kysymyksellään pääasiallisesti, onko asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohtaa tulkittava siten, että kyseisessä säännöksessä säädettyä kieltoa ostaa, tuoda tai siirtää unioniin sovelletaan kaikkiin kyseisen asetuksen, sellaisena kuin se on muutettuna asetuksella 2022/1904, liitteessä XXI mainittuihin CN-koodeihin kuuluviin tavaroihin ilman, että on tarpeen tarkistaa kunkin liiketoimen osalta erikseen, tuottaako asianomainen osto, tuonti tai siirto merkittäviä tuloja Venäjän federaatiolle.
18
Asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdan ulottuvuuden osalta on palautettava mieleen, että vakiintuneen oikeuskäytännön mukaan unionin oikeuden säännöksen tai määräyksen tulkinnassa on otettava huomioon paitsi sen sanamuoto myös asiayhteys ja sillä säännöstöllä tavoitellut päämäärät, jonka osa säännös tai määräys on (tuomio 17.11.1983, Merck, 292/82, EU:C:1983:335, 12 kohta ja tuomio 13.3.2025, PKK v. neuvosto, C‑72/23 P, EU:C:2025:182, 51 kohta oikeuskäytäntöviittauksineen).
19
Kyseisen säännöksen sanamuodon osalta on todettava, että siinä kielletään sellaisten asetuksen N:o 833/2014, sellaisena kuin se on muutettuna asetuksella 2022/1904, liitteessä XXI lueteltujen tavaroiden, jotka tuottavat Venäjän federaatiolle merkittäviä tuloja ja siten mahdollistavat sen Ukrainan tilannetta epävakauttavat toimet, suora tai välillinen osto, tuonti tai siirto unioniin, jos ne ovat peräisin Venäjältä tai jos niitä viedään Venäjältä.
20
Ennakkoratkaisua pyytänyt tuomioistuin mainitsee ennakkoratkaisupyynnössään kyseisen säännöksen eri kieliversioiden väliset erot.
21
Kuten ennakkoratkaisua pyytänyt tuomioistuin toteaa, erityisesti kyseisen säännöksen saksan- ja hollanninkieliset toisinnot voidaan ymmärtää siten, että kuuluakseen tässä säännöksessä säädetyn kiellon alaan liiketoimen, joka koskee asetuksen N:o 833/2014, sellaisena kuin se on muutettuna asetuksella 2022/1904, liitteessä ΧΧΙ lueteltuja tavaroita, on lisäksi tuotettava konkreettisesti tuloja Venäjän federaatiolle. Sitä vastoin muita kieliversioita, kuten espanjan-, englannin- ja ranskankielisiä toisintoja, ei voida tulkita tällä tavoin.
22
Tältä osin on muistutettava, että vakiintuneen oikeuskäytännön mukaan yhdessä kieliversiossa käytettyä unionin oikeuden säännöksen sanamuotoa ei voida käyttää tämän säännöksen ainoana tulkintaperusteena eikä sille voida antaa etusijaa muihin kieliversioihin nähden. Unionin oikeuden säännöksiä on nimittäin tulkittava ja sovellettava yhtenäisesti ottaen huomioon kaikilla unionin kielillä laaditut kieliversiot. Unionin oikeuden tekstin erikielisten toisintojen poiketessa toisistaan kyseessä olevaa säännöstä on siten tulkittava sen säännöstön systematiikan ja tarkoituksen mukaan, jonka osa säännös on (tuomio 27.10.1977, Bouchereau, 30/77, EU:C:1977:172, 14 kohta ja tuomio 27.11.2025, Svema Trade, C‑567/24, EU:C:2025:920, 23 kohta).
23
Asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdan asiayhteyden osalta unionin tuomioistuimella on jo ollut tilaisuus muistuttaa, että asetuksen N:o 833/2014 tavoitteena on SEUT 215 artiklan mukaisesti päätöksen 2014/512 täytäntöön panemiseksi tarvittavien toimenpiteiden toteuttaminen (tuomio 28.3.2017, Rosneft, C‑72/15, EU:C:2017:236, 141 kohta), kuten ilmenee myös asetuksen 2022/576 johdanto-osan toisesta perustelukappaleesta. Tältä osin päätöksen 2014/512, sellaisena kuin se on muutettuna päätöksellä 2022/578, 4 k artiklan 1 kohdassa kielletään sellaisten tavaroiden, jotka tuottavat Venäjän federaatiolle merkittäviä tuloja ja siten mahdollistavat sen Ukrainan tilannetta epävakauttavat toimet, suora tai välillinen osto, tuonti tai siirto unioniin, jos ne ovat peräisin Venäjältä tai jos niitä viedään Venäjältä. Lisäksi kyseisen 4 k artiklan 6 kohdan mukaan ”unioni toteuttaa tarpeelliset toimenpiteet määrittääkseen, mitkä tuotteet kuuluvat tämän artiklan soveltamisalaan”.
24
Kyseisen 4 k artiklan säännöksistä seuraa, että kyseisellä artiklalla käyttöön otetussa järjestelmässä unionilla on toimivalta määrittää tuotteet, joiden oston, tuonnin tai siirron on katsottava tuottavan merkittäviä tuloja Venäjän federaatiolle ja joiden on näin ollen katsottava kuuluvan päätöksen 2014/512, sellaisena kuin se on muutettuna päätöksellä 2022/578, 4 k artiklan 1 kohdassa ja asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon soveltamisalaan.
25
Näin ollen asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa ei kielletä tavaroiden ostoa, tuontia tai siirtoa unioniin ainoastaan silloin, kun tällainen liiketoimi erikseen tarkasteltuna tuottaa merkittäviä tuloja Venäjän federaatiolle. Kyseisessä säännöksessä kielletään kaikki asetuksen N:o 833/2014, sellaisena kuin se on muutettuna asetuksella 2022/1904, liitteessä XXI lueteltuja tavaroita koskevat liiketoimet.
26
Kyseistä tulkintaa tukevat asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädettyä kieltoa koskevat poikkeukset, jotka ovat seurausta siitä, että kyseiseen 3 i artiklaan sisällytettiin 3 a kohta asetuksella 2022/1904 ja 3 aa ja 3 ab kohta asetuksella 2023/2878. Nimittäin ensiksi mainitun poikkeuksen sanamuodon mukaan asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädettyä kieltoa ei sovelleta muun muassa sellaisiin ostoihin Venäjällä, jotka ovat tarpeen jäsenvaltioiden kansalaisten ja heidän perheenjäsentensä henkilökohtaista käyttöä varten. Analogisesti muilla poikkeuksilla annetaan jäsenvaltioiden toimivaltaisille viranomaisille mahdollisuus yhtäältä sallia sellaisten tavaroiden tuonti, jotka on tarkoitettu ainoastaan unioniin matkustavien luonnollisten henkilöiden tai heidän perheenjäsentensä henkilökohtaiseen käyttöön, mikä rajoittuu heidän omistuksessaan oleviin henkilökohtaisiin tavaroihin, joita ei selvästikään ole tarkoitettu myyntiin, ja toisaalta antaa lupa unioniin tuloon ajoneuvolle, jota ei ole tarkoitettu myyntiin ja jonka omistaa Venäjällä asuva jäsenvaltion kansalainen tai hänen perheenjäsenensä, joka ajaa ajoneuvon unioniin ainoastaan henkilökohtaista käyttöä varten.
27
Jos kyseisen asetuksen, sellaisena kuin se on muutettuna asetuksella 2022/576, 3 i artiklan 1 kohdassa säädettyä kieltoa sovellettaisiin ainoastaan silloin, kun asianomainen osto, tuonti tai siirto erikseen tarkasteltuna olisi omiaan tuottamaan sen erityispiirteet huomioon ottaen merkittäviä tuloja Venäjän federaatiolle, ei olisi tarpeen säätää kyseisistä poikkeuksista. Kyseiset poikkeukset nimittäin koskevat yhtäältä Venäjällä ostettuja tavaroita, jotka ovat tarpeen asianomaisten luonnollisten henkilöiden henkilökohtaista käyttöä varten. Kyseisellä vaatimuksella korostetaan, että kyse on tavaroista, joita pidetään tältä osin välttämättöminä, ja sillä suljetaan pois kaikki ylellisyystavarat tai keskimääräistä arvokkaammat tavarat, jotka voivat tästä syystä tuottaa tällaisia tuloja. Toisaalta kyseisissä poikkeuksissa tarkoitettujen tavaroiden on kuuluttava asianomaisille luonnollisille henkilöille ja niiden tuonti rajoittuu heidän henkilökohtaisiin tavaroihinsa ja tavaroihin, joita ei selvästikään ole tarkoitettu myyntiin. Tästä seuraa, että kyseiset poikkeukset koskevat liiketoimia, jotka eivät ole luonteensa perusteella omiaan tuottamaan tällaisia tuloja.
28
Tulkintaa, jonka mukaan asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädettyä kieltoa sovelletaan kaikkiin kyseisen asetuksen, sellaisena kuin se on muutettuna asetuksella 2022/1904, liitteessä XXI lueteltuihin tavaroihin ilman, että on tarpeen tarkistaa kunkin liiketoimen osalta erikseen, tuottaako asianomainen osto, tuonti tai siirto merkittäviä tuloja Venäjän federaatiolle, tukee myös sillä säännöstöllä, jonka osa kyseinen säännös on, tavoiteltu päämäärä.
29
Asetuksen N:o 833/2014 johdanto-osan toisesta perustelukappaleesta nimittäin ilmenee, että kyseisen asetuksen tarkoituksena on soveltaa uusia rajoittavia toimenpiteitä ”niiden kustannusten lisäämiseksi, joita Venäjälle Ukrainan alueellista koskemattomuutta, suvereniteettia ja itsenäisyyttä heikentävistä toimista aiheutuu, sekä konfliktin rauhanomaisen ratkaisun edistämiseksi”.
30
Kuten edellä 23 kohdassa on muistutettu, asetuksen N:o 833/2014, sellaisena kuin se on muutettuna asetuksella 2022/576, tavoitteena on päätöksen 2014/512 täytäntöön panemiseksi tarvittavien toimenpiteiden toteuttaminen. Tältä osin on todettava, että päätöksen 2022/578, jolla on muutettu kyseistä päätöstä 2014/512, johdanto-osan kuudennen perustelukappaleen mukaan tilanteen vakavuuden vuoksi ja vastauksena Venäjän federaation Ukrainaan kohdistamaan sotilaalliseen hyökkäykseen on aiheellista toteuttaa uusia rajoittavia toimenpiteitä, jotka koskevat muun muassa ”uusi[en] tuontirajoituks[ien], jotka koskevat tiettyjä tavaroita, – – jos niitä viedään Venäjältä tai jos ne ovat peräisin Venäjältä”, käyttöönottamista.
31
Kyseisen asetuksen, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon soveltaminen kaikkiin kyseisen asetuksen, sellaisena kuin se on muutettuna asetuksella 2022/1904, liitteessä XXI mainittuihin CN-koodeihin kuuluviin tavaroihin mahdollistaa tehokkaasti tällaisten päämäärien saavuttamisen, kun taas kyseisten päämäärien saavuttaminen sitä vastoin vaarantuisi, jos tämän soveltamisen edellytyksenä olisi sen toteaminen, että asianomainen tavara erikseen tarkasteltuna tuottaa merkittäviä tuloja Venäjän federaatiolle.
32
Edellä esitetyn perusteella ensimmäiseen kysymykseen on vastattava, että asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohtaa on tulkittava siten, että kyseisessä säännöksessä säädettyä kieltoa ostaa, tuoda tai siirtää unioniin sovelletaan kaikkiin kyseisen asetuksen, sellaisena kuin se on muutettuna asetuksella 2022/1904, liitteessä XXI mainittuihin CN-koodeihin kuuluviin tavaroihin ilman, että on tarpeen tarkistaa kunkin liiketoimen osalta erikseen, tuottaako asianomainen osto, tuonti tai siirto merkittäviä tuloja Venäjän federaatiolle.
Toinen kysymys
33
Ennakkoratkaisua pyytänyt tuomioistuin tiedustelee toisella kysymyksellään pääasiallisesti, onko asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ad kohtaa tulkittava siten, että kyseisessä säännöksessä säädettyä mahdollisuutta rekisteröidä jäsenvaltiossa ajoneuvo, joka on jo ollut unionin alueella 19.12.2023, sovelletaan myös ajoneuvoihin, jotka ovat olleet samana päivänä unionin alueella asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon vastaisesti.
34
Tältä osin on todettava, että asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ad kohdan tarkoituksena ei ole ottaa käyttöön poikkeusta kyseisen 3 i artiklan 1 kohdassa säädettyyn kieltoon. Kyseisen 3 ad kohdan sanamuodostakin nimittäin ilmenee, että se koskee ainoastaan ajoneuvon rekisteröintiä eikä sen ostoa, tuontia tai siirtoa unioniin.
35
Tästä seuraa, että kyseisen 3 i artiklan 3 ad kohdassa annettua mahdollisuutta rekisteröidä jäsenvaltiossa ajoneuvo, joka on jo ollut unionin alueella 19.12.2023, voidaan joka tapauksessa soveltaa vain ajoneuvoihin, joiden oleminen unionin alueella ei ole seurausta asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon rikkomisesta.
36
Edellä esitetyn perusteella toiseen kysymykseen on vastattava, että asetuksen N:o 833/2014, sellaisena kuin se on muutettuna asetuksella 2023/2878, 3 i artiklan 3 ad kohtaa on tulkittava siten, että kyseisessä säännöksessä säädettyä mahdollisuutta rekisteröidä jäsenvaltiossa ajoneuvo, joka on jo ollut unionin alueella 19.12.2023, ei sovelleta ajoneuvoihin, jotka ovat olleet kyseisenä päivänä unionin alueella asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon vastaisesti.
Oikeudenkäyntikulut
37
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (viides jaosto) on ratkaissut asian seuraavasti:
1)
Rajoittavista toimenpiteistä Ukrainan tilannetta epävakauttavien Venäjän toimien johdosta 31.7.2014 annetun neuvoston asetuksen (EU) N:o 833/2014, sellaisena kuin se on muutettuna 8.4.2022 annetulla neuvoston asetuksella (EU) 2022/576, 3 i artiklan 1 kohtaa
on tulkittava siten, että
kyseisessä säännöksessä säädettyä kieltoa ostaa, tuoda tai siirtää Euroopan unioniin sovelletaan kaikkiin kyseisen asetuksen, sellaisena kuin se on muutettuna 6.10.2022 annetulla neuvoston asetuksella (EU) 2022/1904, liitteessä XXI mainittuihin yhdistetyn nimikkeistön koodeihin kuuluviin tavaroihin ilman, että on tarpeen tarkistaa kunkin liiketoimen osalta erikseen, tuottaako asianomainen osto, tuonti tai siirto merkittäviä tuloja Venäjän federaatiolle.
2)
Asetuksen N:o 833/2014, sellaisena kuin se on muutettuna 18.12.2023 annetulla neuvoston asetuksella (EU) 2023/2878, 3 i artiklan 3 ad kohtaa
on tulkittava siten, että
kyseisessä säännöksessä säädettyä mahdollisuutta rekisteröidä jäsenvaltiossa ajoneuvo, joka on jo ollut unionin alueella 19.12.2023, ei sovelleta ajoneuvoihin, jotka ovat olleet kyseisenä päivänä unionin alueella asetuksen N:o 833/2014, sellaisena kuin se on muutettuna asetuksella 2022/576, 3 i artiklan 1 kohdassa säädetyn kiellon vastaisesti.
Allekirjoitukset
(
*1
)	Oikeudenkäyntikieli: saksa.